**Krajský archív v Nitre 1949** – **1954**

**Opis na úrovni archívneho fondu**

|  |  |  |  |
| --- | --- | --- | --- |
| **kód** | **názov kódu v AJ** | **Obsah** | **Názov kódu v SJ** |
| 3.1.1. | Reference kode | SK\_1550\_36670 | Referenčný kód |
| 3.1.2. | Title | Krajský archív v Nitre | Názov jednotky opisu |
| 3.1.3. | Date(s) | 1949 – 1954 | Časový rozsah |
| 3.1.4. | Level of desription | archívny fond | Úroveň opisu |
| 3.1.5. | Extent and medium of the unit o description (quantity, bulk, or size) | 1,32 bm (3 registratúrne denníky a 11 archívnych škatúľ) | Rozsah a nosič jednotky opisu (množstvo, rozsah alebo veľkosť) |
| 3.2.1. | Name of creator(s) | Krajský archív v Nitre | Názov pôvodcu |
| 3.2.2. | Administrative history | Vznik Krajského archívu v Nitre súvisel s Nariadením Povereníctva vnútra č. 368/3-29/-1949-P2 z 29. septembra 1949, ktorý v devätnástich novovytvorených krajoch v Československej republike zriadil krajské archívy. Ich základnú matériu mali v prípade slovenských krajských archívov tvoriť fondy historických žúp (stolíc), veľžúp, žúp z rokov 1940 až 1945 a fondy z druhostupňových spádových oblastí patriacich do príslušného kraja. Správu nad krajskými archívmi a dohľad nad ostatnými verejnými archívmi na území jednotlivých krajov, vrátane okresných, mali na základe Vyhlášky Povereníctva vnútra č. 942/1949 Úr. v. vykonávať krajské národné výbory (ďalej KNV), ich I. referát. Po zriadení Ministerstva národnej bezpečnosti a s tým spojenej reorganizácie III. referátu KNV prešla správa nad krajskými archívmi, vrátane nitrianskeho krajského archívu, obežníkom Povereníctva vnútra č. 752/1950 Sb. obežníkov pre KNV zo dňa 20. júla 1950 do pôsobnosti III. referátu (referát pre veci vnútorné a bezpečnosť).  Dozor nad archívom bol od októbra 1949 zverený Štefanovi Fúskovi, hlavnému notárskemu tajomníkovi KNV v Nitre a pomocnej kancelárskej sile Michalovi Dorkovičovi, ktorého činnosť sa obmedzila iba na matričnú agendu. Po prechode správy krajským archívom do kompetencie III. referátu KNV bol poverený dozorom nad archívom referent a neskôr vedúci 4. oddelenia tohto referátu Aurel Rutšek (1887 – 1960), amatérsky historik. Rada KNV v Nitre systematizovala miesto krajského archivára (v 9. platovej triede) a pomocnej kancelárskej sily až 22. marca 1951. Do tejto funkcie bol od 1. apríla 1951 menovaný Dr. Milan Hanko (1905 – 1966), literárny historik a redaktor, ktorý túto funkciu zastával až do leta 1953, kedy bol nahradený Pavlom Nemčokom. Po jeho odsťahovaní do Košíc bol do funkcie krajského archivára menovaný v novembri 1953 Alfonz Katančič, pôvodne redaktor politických novín. Krajský archív od roku 1951 začal usmerňovať aj činnosť okresných archívov zriadených pri okresných národných výboroch, riešil prebratie cirkevných matrík a vyraďovanie na okresných súdoch, uskutočnil v rámci Nitrianskeho kraja aj prvý súpis verejných a súkromných archívov na Slovensku a prvý súpis archívnych prameňov k dejinám robotníckeho hnutia.  Archív sídlil pôvodne v budove KNV v Nitre (bývalý mestský dom) na Stalingradskom námestí č. 1 (dnes Svätoplukovo námestie). Zdedil tu stiesnené priestory po Župnom archíve v Nitre, ktorý sem bol presťahovaný v roku 1913 zo župného domu. Ďalší jeho vývoj poznačili priestorové problémy, najmä z dôvodu, že bolo nutné riešiť umiestnenie rozsiahlych archívnych fondov Tekovskej a Komárňanskej župy v správe KNV, ktoré stále zostávali na pôvodných miestach uloženia v Komárne a Zlatých Moravciach a museli sa odtiaľ premiestniť do Nitry. Nové priestory pre krajský archív poskytlo Krajské nitrianske múzeum, ktoré sídlilo v Bojnickom zámku v Bojniciach. Oficiálne sa sťahovanie krajského archívu z Nitry do Bojníc začalo 10. decembra 1951 a bolo ukončené 6. januára 1952. V rámci tohto sťahovania sa z Nitry do Bojníc (zámku) presťahovala do vlastných priestorov aj nitrianska pobočka Pôdohospodárskeho archívu. V priebehu roka 1952 sa podarilo do Bojníc presťahovať aj župné archívy Tekovskej a Komárňanskej župy a cirkevné matriky. Po presťahovaní do Bojníc centrála krajského archívu však naďalej zostala v Nitre ako krajskom sídle. Krajský archív sa tak rozdelil na dve oddelenia – Krajský archív v Nitre I., ktorý sídlil v Nitre a viedol ho sám riaditeľ (prednosta) archívu Dr. Milan Hanko (okrem neho tu ešte pôsobil pomocný archivár František Ürge) a Krajský archív II., ktorý sídlil v Bojniciach, kde začal pôsobiť od roku 1952 druhý systematizovaný archivár Dr. Mikuláš Palásthy. Kým Krajský archív I. (Nitra) mal mať v správe písomnosti pozemkovej reformy, mestský archív a archívy národných výborov, Krajský archív II. (Bojnice) mal spracovať tri bývalé župné archívy a písomnosti z okresu Prievidza.  Inštitucionálna existencia Krajského archívu v Nitre bola ukončená vládnym nariadením č. 29/1954 Zb. o archívnictve zo 7. mája 1954. Na základe tohto nariadenia vznikol Štátny slovenský ústredný archív (ŠSÚA) v Bratislave a sieť štátnych archívov, vrátane Štátneho archívu v Bojniciach, ktoré sa vytvorili z bývalých krajských archívov pôsobiacich pri KNV. Podľa § 4 citovaného nariadenia boli do štátnych archívov do 31. decembra 1955 začlenené aj pobočky pôdohospodárskych archívov a došlo k ich fúzii. Z archívnych fondov bojnickej pobočky pôdohospodárskeho archívu sa od 1. januára 1956 etablovalo II. oddelenie Štátneho archívu v Bojniciach. | Dejiny správy pôvodcu |
| 3.2.3. | Archival history | Ukladanie písomností Krajského archívu v Nitre, ktorý patril pod I. a od júla 1950 pod III. referát KNV v Nitre, bolo ovplyvnené unifikovaným registratúrnym plánom pre národné výbory. Tento prepracovaný registratúrny plán, vybudovaný na základe tzv. desatinného triedenia, zaviedlo pre všetky typy národných výborov Povereníctvo vnútra v Bratislave pod č. 185-15/10-1950-II/2. Začal platiť od 1. januára 1951 a nahradil dočasný registratúrny plán z roku 1949. Podstatou tohto systému bolo „triedenie“ spisov v rámci ročníkov podľa vecných hľadísk s použitím číselnej desatinnej sústavy pre označovanie vecných hesiel. Registratúrny plán delil činnosť orgánov štátnej správy do 10 tried označených číslami 0 až 9, tie ďalej na menšie skupiny zvané oddiely (00, 01, 02 atď.) a tie na ešte menšie skupiny zvané heslá (010, 011, 012 atď.). Náplň hesla bol ešte rozdelená na ďalších desať skupín rozdelených na podheslá, oddelené od hlavnej značky desatinnou bodkou (010.1, 010.2 atď.). Základom pri formulácii vecných hesiel mala byť predovšetkým činnosť, t. j. skutočná práca spojená s uskutočňovaním určitej úlohy (obšírnejšie o tom *Spisový plán pre úradnú potrebu*. Bratislava : Tatran pre Povereníctvo vnútra, 1950, s. 3-5). Desatinné triedenie zaviedli krajské archívy od porady krajských archivárov 11. až 12. apríla 1951 v Nitre. V tomto roku zároveň krajský archivár zmanipuloval spisy z ročníkov 1949 – 1951 do ročníka 1951. Podľa nového desatinného triedenia bol značkou archívu kód 055.8 (rozšifrovane: 0 medzinárodné veci, štátne zriadenie a spoločné veci verejnej správy – 05 vedenie a správa úradu – 0.55 spisová služba – 055.8 verejné archívy), avšak prax ukázala, že sa museli používať aj iné vecné skupiny (využívali sa teda aj iné triedy z desatinného triedenia, napr. pre vnútornú organizáciu národných výborov, vnútornú správu, kultúrne veci, rozpočet, plány práce, osobné spisy, štátne matriky a pod.). Registratúrne denníky sa zachovali kompletne z rokov 1952 a 1953 (z roku 1954 sa nezachoval), z roku 1951 iba nedopísaný (riaditeľ archívu si ho zaobstaral z vlastnej iniciatívy a na vlastné náklady, ale napokon od jeho vedenia upustil a zaevidoval len prvých 131 záznamov od 1. 1. do 15. 5. 1951). Spisy sa zachovali kompletne z rokov 1949 až 1953, z ročníka 1954 sa zachoval iba fragment (krajský archív fungoval samostatne iba do mája 1954), nepatrne zachovaná časť bola ako priora včlenená do registratúry ročníka 1954 už nového Štátneho archívu v Bojniciach (ten ešte v roku 1954 používal počas celého roka starú prezentačnú pečiatku Krajského archívu v Nitre). Správu registratúry zabezpečoval sám riaditeľ (prednosta) krajského archívu. Pre spisy sa nepoužívali riadne predtlačené spisové obaly. Boli vyrobené svojpomocne z preloženého hárku papiera (alebo starých nepoužívaných spisových obalov), s vyznačením čísla spisu, pečiatkou Krajský archív v NITRE a stručným predmetom veci. Od 30. decembra 1952 začal krajský archív používať vlastnú prezentačnú pečiatku obsahujúcu úradný názov (KNV, referát III., NITRA, Krajský archív I., Nitra, eventuálne Krajský archív II., Bojnice), dátum evidencie, číslo spisu a registratúrnu značku. Jeden spis v rámci príslušnej vecnej skupiny desatinného triedenia tvorili záznamy v tej istej veci. Základným číslom sa stávalo číslo prvého záznamu. Číslo spisu pozostávalo zo skratky referátu alebo oddelenia, ktorý organizačne spravoval krajský archív (I. referát a od roku 1951 III. referát KNV), oddelenia archívu (Krajský archív I. alebo II.), z číselníka vecnej skupiny desatinného triedenia (trieda – oddiel – heslo – podheslo a pomocný znak), ročníka a čísla záznamu (kompletná značka mala teda tvar III-Arch I-054.9-B-1952/141, počiatočná skratka referátu a oddelenia sa však neuvádzala dôsledne a vynechávala sa). Prezentačné pečiatky sa po roku 1952 používali dôsledne. Po vybavení bol každý spis vložený do tzv. zberného spisu s predtlačenou rubrikatúrou pre zaevidovanie zoznamu spisov. | Dejiny archívneho fondu |
| 3.2.4. | Immediate source of acquisition or transfer | Písomnosti Krajského archívu v Nitre boli pôvodne súčasťou registratúry Štátneho archív v Nitre. Jeho registratúru prevzal Štátny archív v Bojniciach (právny predchodca Štátneho archívu v Nitre) v zmysle nariadenia vlády č. 29/1954 Zb. o archívnictve zo 7. mája 1954, na základe ktorého boli krajské archívy existujúce pri krajských národných výboroch s pobočkami pôdohospodárskych archívov s účinnosťou od 1. januára 1956 začlenené do novovzniknutej siete štátnych archívov. Písomnosti Krajského archívu v Nitre z rokov 1949 – 1954 boli v marci 2017 z registratúry Štátneho archívu v Nitre vyčlenené a zaevidované ako samostatný archívny fond začlenený v rámci klasifikačnej schémy archívnych fondov a zbierok štátnych archívov do skupiny H.II.3 (Veda, kultúra, osveta – Veda – Archívy). V roku 2017 boli jeho písomnosti usporiadané a inventarizované P. Kerestešom. | Spôsoby získavania archívnych prírastkov |
| 3.3.1. | Scope and contents | Chronologicky možno archívny fond vymedziť rokmi 1949  a 1954, teda rokmi vzniku a zániku pôvodcu, resp. jeho transformáciou na štátny archív (vtedy Štátny archív v Bojniciach). Archívne dokumenty z činnosti krajského archívu sa zachovali v relatívne malom rozsahu – ide o 1,2 bm. Z diplomatického hľadiska tvoria fond 3 registratúrne denníky z rokov 1951 (fragment), 1952 a 1953 a spisy z rokov 1949 - 1954. Menšiu časť tvorí rôznorodý materiál, do ktorého možno zaradiť rôzne evidencie a súpisy fondov (napr. k dejinám robotníckeho hnutia, ktoré sa realizovalo systematicky v rokoch 1951 až 1954, súpis archívnych fondov v Nitrianskom kraji z roku 1952), preberacie protokoly cirkevných matrík z roku 1952 a pod. Archívny fond možno využiť predovšetkým k dejinám samotného Krajského archívu v Nitre ako právneho predchodcu Štátneho archívu v Nitre a k skúmaniu počiatkov formovania moderného archívnictva na Slovensku a vývoja jednotlivých odborných archívnych činností v jeho prvopočiatkoch. Zaujímavé sú dokumenty týkajúce sa personálneho obsadenia, priestorov, sťahovania, odbornej činnosti a spolupráce so Slovenskou archívnou komisiou. Písomnosti archívneho fondu možno využiť aj pri štúdiu dejín predarchívnej starostlivosti a preberania archívnych fondov. Osobitnou kategóriou sú osobné spisy zamestnancov, ktoré obsahujú informácie k biografiám archivárov. K dejinám robotníckeho hnutia a sociálnych pomerov v období prvej Československej republiky možno využiť súpis dokumentov, ktorý bol súčasťou súpisu dokumentov k dejinám robotníckeho hnutia realizovaný v rokoch 1953 až 1954 (podľa jednotlivých okresných archívov). | Obsah a rozsah archívneho fondu |
| 3.3.2. | Appraisal, destruction and scheduling information | Z archívneho fondu boli vnútorným vyraďovaním odstránené duplikáty dokumentov (kópií záznamov v jednotlivých spisoch), prázdne spisové obaly, účtovné doklady, objednávky kancelárskych potrieb, potvrdenky a iné podobné typy bezvýznamných dokumentov (nevyplnené formuláre), ktoré nemali trvalú dokumentárnu hodnotu. Vnútorne vyradených bolo 0,24 bm. | Vyraďovanie a hodnotenie |
| 3.3.3. | Accruals | Neočakávajú sa. | Možné prírastky |
| 3.3.4. | System of arrangement | Pri usporadúvaní fondu sa v základnej rovine uplatnilo najskôr chronologické hľadisko, na základe ktorého sa tektonika archívneho fondu vyskladala podľa ročníkov (výnimkou sú iba prvé ročníky 1949 - 1950, ktoré boli pre ich malý rozsah zmanipulované ešte v roku 1951 spoločne podľa nového registratúrneho plánu z roku 1950 do ročníka 1951). V druhej rovine sa pri usporiadaní písomností uplatnilo diplomatické hľadisko, na základe ktorého sa archívne dokumenty v ročníkoch rozdelili na knihy (registratúrne denníky) a spisy. V tretej rovine sa spisy rozdelili na vecné skupiny prevzaté z desatinného triedenia zavedeného na národných výboroch od 1. januára 1951. Spisy v rámci nich boli usporiadané v najnižšej rovine chronologicko-numericky. Vecné skupiny sa z pôvodného registratúrneho plánu (v rámci jednotlivých manipulačných období) neprevzali pri budovaní tektoniky fondu všetky, ale iba tie, ktorých dokumenty prešli posúdením trvalej dokumentárnej hodnoty v rámci vnútorného vyraďovania a zostali zachované. Ich pôvodné názvy boli upravené a prispôsobili sa súčasnému spisovnému jazyku a archívnej terminológii.    Štruktúra archívneho fondu:   1. Ročníky 1949 - 1951   I/A Registratúrny denník 1951  I/B Spisy 1949-1951   1. Ročník 1952   II/A Registratúrny denník 1952  II/B Spisy 1952   1. Ročník 1953   III/A Registratúrny denník 1953  III/B Spisy 1953   1. Rôzne   IV/A Preberacie protokoly cirkevných matrík 1952  IV/B Súpis archívnych fondov v Nitrianskom kraji 1952  IV/C Súpis k dejinám robotníckeho hnutia 1953 – 1954 | Spôsob usporiadania |
| 3.4.1. | Conditions governing acces | prístupný | Podmienky prístupu |
| 3.4.2. | Conditions governing reproduction | Archívne dokumenty možno reprodukovať so súhlasom archívu podľa podmienok uvedených v jeho bádateľskom poriadku a v súlade s internými predpismi MV SR. | Podmienky vyhotovovania reprodukcií |
| 3.4.3. | Language /scripts of material | slovenský | Jazyk/písmo archívnych dokumentov |
| 3.4.4. | Physical characteristics and technical requirements | Fyzický stav archívnych dokumentov je dobrý. | Fyzický stav a technické požiadavky |
| 3.4.5. | Finding aids | MV SR, Štátny archív v Nitre, PhDr. Keresteš, Peter, PhD.: Krajský archív v Nitre 1949 - 1954. Inventár. Ivanka pri Nitre 2017, 69 strán. | Vyhľadávacie pomôcky |
| 3.5.1. | Existence and location of originals | Ministerstvo vnútra SR, Štátny archív v Nitre so sídlom v Ivanke pri Nitre, Novozámocká 273, 951 12 Ivanka pri Nitre | Existencia a umiestnenie originálov |
| 3.5.2. | Existence and location of copies | Archívny fond nie je v súčasnosti digitalizovaný. Nie sú vyhotovené ani konzervačné kópie. | Existencia a umiestnenie kópií |
| 3.5.3. | Related units of description | Nie sú známe. | Súvisiace jednotky opisu |
| 3.5.4. | Publikacion note | Informácie nie sú známe. | Informácie o publikovaní |
| 3.6.1. | Note | V Štátnom archíve v Nitre je inventarizovaný aj archívny fond Oblastnej pobočky Pôdohospodárskeho archívu v Nitre (1934-1935) 1948 – 1955. | Poznámka |
| 3.7.1. | Archivist´s note | PhDr. Peter Keresteš, PhD. | Informácia o spracovateľovi a spracovaní |
| 3.7.2. | Rules or conventions | Opis bol vyhotovený podľa ISAD(G): General International Standard Archival Description, Second Edition | Pravidlá alebo zásady |
| 3.7.3. | Date(s) of descriptions | 23. 11. 2017 | Dátum vyhotovenia opisu |